DA Den Europæiske Unions Tidende C 323/10

Høringskonsulentens (1) endelige rapport i sag COMP/C-2/38.698 — CISAC

(2008/C 323/07)

Beslutningsudkastet i denne sag giver anledning til følgende bemærkninger:

Klagepunktsmeddelelse

Efter at Kommissionen havde modtaget to klager og som følge heraf havde iværksat en undersøgelse, sendte den den 31. januar 2006 en klagepunktsmeddelelse til 24 europæiske forvaltningsselskaber (AEPI, AKKA-LAA, AKM, ARTIJUS, BUMA, EAU, GEMA, IMRO, KODA, LATGA, PRS, OSA, SABAM, SACEM, SAZAS, SGAE, SIAE, SOZA, SPA, STEF, STIM, TEOSTO, TONO og ZAIKS) og CISAC (International Confederation of Societies of Authors and Composers). Klagerne kom fra to kommercielle brugere, RTL Group mod det tyske forvaltningsselskab GEMA og det digitale radioselskab Music Choice Europe plc mod CISAC. De to sager blev samlet i nærværende sag.

Klagepunktsmeddelelsen blev modtaget den 3. februar 2006, og parterne fik to måneder til at svare.

Svarfristen blev forlænget, idet der blev taget hensyn til, at det var nødvendigt at sende en korrigeret udgave af cd-rommen med Kommissionens sagsakter. Den nye frist blev sat til 11. april 2006 for alle parter. Alle adressater svarede i tide undtagen tre, der ikke fremkom med bemærkninger, nemlig det islandske forvaltningsselskab (STEF), det portugisiske forvaltningsselskab (SPA) og det litauiske forvaltningsselskab (LATGAA).

Aktindsigt

PRS anmodede om at se de øvrige adressaters svar til klagepunktsmeddelelsen. Den daværende høringskonsulent, Serge Durande, informerede PRS om Kommissionens almindelige praksis med ikke at give aktindsigt i de øvrige parters svar til klagepunktsmeddelelsen. Svarene til klagepunktsmeddelelsen eller en del af dem bliver kun tilgængelige, hvis Kommissionen anvender dem i sin endelige beslutning. PRS gjorde ikke indvendinger herimod.

Der blev efterfølgende også givet aktindsigt i de ikke-fortrolige udgaver af de skriftlige bemærkninger fra tredjeparter.

Klagere og andre tredjeparter

Klagerne modtog en ikke-fortrolig udgave af klagepunktsmeddelelsen den 6. marts 2006 og fremkom med deres bemærkninger skriftligt den 7. april 2006.

27 virksomheder anmodede om at få og fik status som interesseret tredjepart i sagen (se nedenfor under den mundtlige høring). De blev informeret om sagens art og indhold ved hjælp af en ikke-fortrolig udgave af klagepunktsmeddelelsen og blev anmodet om skriftligt at fremkomme med deres bemærkninger.

Den mundtlige høring

Den mundtlige høring fandt sted den 14., 15. og 16. juni 2006.

Alle adressater med undtagelse af EAU og dem, der ikke svarede på klagepunktsmeddelelsen, anmodede om en mundtlig høring i medfør af artikel 12 i Kommissionens forordning (EF) nr. 773/2004. SOZA ARTIJUIS og OSA var repræsenteret af CISAC's retlige repræsentanter.

Følgende tredjeparter fik adgang til den mundtlige høring: EDIMA, IFPI, RTL Group, Music Choice, Footprint, IMPALA, Universal Music International, Music Users' Council of Europe, ICMP, Nextradiotv, EBU, ZDF, ARD, VPRT, SKAP, EICTA, ECCA, ROAIM, FFACE, Vodafone, ACT og UTECA. Visse tredjeparter (BT, Deutsche Telekom, Ericsson, Infospace, BBC) anmodede ikke om at deltage i den mundtlige høring.

Sagsfremstilling og yderligere aktindsigt

Under høringen blev det tydeligt, at undersøgelsen var fortsat, efter at klagepunktsmeddelelsen var sendt. Høringskonsulenten anbefalede derfor, at der blev sendt en sagsfremstillling, og at parterne på ny fik adgang til sagsakterne, der indeholder breve i medfør af artikel 18, svarene til disse breve og yderligere tredjeparters bemærkninger til klagepunktsmeddelelsen. Sagsfremstillingen blev sendt den 5. juli 2006, og parterne fik 10 hverdage til at komme med yderligere bemærkninger, efter at de havde fået yderligere adgang til sagsakterne.

Ingen parter fremkom med yderligere bemærkninger til sagsfremstillingen.

Der blev sendt nye anmodninger om oplysninger i tidsrummet september-november 2006, og den 18. december 2006 fik parterne adgang til disse anmodninger og svarene herpå.

Adgang til resultaterne af markedstesten, jf. artikel 27, stk. 4

De tilsagn, CISAC og 18 forvaltningsselskaber afgav i marts 2007, blev markedstestet ved offentliggørelse den 9. juni 2007 af en meddelelse i medfør af artikel 27, stk. 4, i forordning (EF) nr. 1/2003. En ikke-fortrolig udgave af de bemærkninger, der indkom som svar på markedstesten, blev sendt til alle parter den 30. august 2007.

Beslutningsudkast

Efter svarene til klagepunktsmeddelelsen og den mundtlige høring har Kommissionen besluttet, at de foreløbige konklusioner, for så vidt angår CISAC's eventuelle overtrædelse af konkurrencereglerne, ikke skulle bibeholdes. Følgelig er dette beslutningsudkast ikke rettet til CISAC.

Kommissionen har desuden i beslutningsudkastet udeladt et klagepunkt mod de resterende parter, som oprindeligt var med i klagepunktsmeddelelsen. Der er ikke planlagt bøder i beslutningsudkastet.

Det beslutningsudkast, der forelægges Kommissionen, omfatter udelukkende de klagepunkter, som parterne har haft mulighed for at fremsætte bemærkninger til.

I lyset af ovenstående finder jeg, at parternes ret til at blive hørt er blevet overholdt i denne sag.

Bruxelles, den 25. juni 2008. Karen WILLIAMS

(1) I henhold til artikel 15 og 16 i Kommissionens afgørelse 2001/462/EF, EKSF af 23. maj 2001 om høringskonsulentens kompetenceområde under behandlingen af visse konkurrencesager (EFT L 162 af 19.6.2001, s. 21).